重陽
作者：喻良能
朝代：宋

paragraphs: 一年秋節重陽濃，園林上下皆清風。
遠山百里削寒玉，平湖十畝磨青銅。
亦好茂樹蓊西北，露枝霜葉紛青紅。
枝頭寂寂少啼鳥，天外隠隠飛征鴻。
弄月基蟠綠凈中，東南况有小垂虹。
潭清潦盡境更好，水落石出摹難工。
愛山堂前花作叢，疎疎楊柳瘦毛同。
紅蕉碧桂互掩映，蘆花蓼穟交蒙茸。
新亭爽塏瞰空闊，賃欄一目連七峯。
烟霏霧靄掃欲盡，但見突兀撐晴空。
携筇更登月山椒，嶙峋怪石高玲瓏。
香爐近出陂陁側，雲黄復在南山東。
水聲激激來澗曲，颼颼風響生樛松。
菊英萸實籬可採，山肴野䔩盤能供。
作詩頗類臺戲馬，吹帽未減山名龍。
良辰美景樂心賞，四者偶并今始逢。
明朝不問蝶愁絕，更飲黄花琥珀醲。